open-index/open-wikipedia-markdown huggingface dataset:
Moskovan fysiikan ja teknologian instituutti

**Moskovan fysiikan ja teknologian instituutti** (, lyhenne **MFTI (GU)**, kansainvälisesti **MIPT (SU)**, puhekielessä **Fizteh**) on Venäjän johtavia teknillisiä korkeakouluja. Se on valtionyliopisto jossa opiskelee noin 5000 opiskelijaa. Se sijaitsee Dolgoprudnyin ja Žukovskin kaupungeissa Moskovan liepeillä. Rehtori on Nikolai Kudrjavtsev (2009).

## Historia
Instituutin perusti Neuvostoliiton tiedeakatemia Pjotr Kapitsan aloitteesta helmikuussa 1946. Se aloitti toimintansa 25. marraskuuta 1946 Moskovan valtionyliopiston tiedekuntana ja itsenäistyi kokonaan vuonna 1951. Siitä pyrittiin jo alun perin tekemään huippuyliopisto. Sen opinto-ohjelmaa alettiin myöhemmin kutsua "Fizteh-systeemiksi".

Vuonna 2023 MFTI aloitti pakolliset kiinan opinnot. Lehdistötiedotteen mukaan 27 % relevanttien alojen tieteellisistä artikkeleista julkaistaan kiinaksi, ja vuoteen 2030 mennessä puolet teknisestä ja insinööritieteiden dokumentaatiosta on kiinaksi.

## Tiedekunnat
Vuonna 2009 MFTI:ssä oli yksitoista tiedekuntaa, joissa kussakin aloitti opintonsa noin sata opiskelijaa vuosittain.
* Radiotekniikka ja kybernetiikka
* Yleinen ja sovellettu fysiikka
* Ilmakehän fysiikka ja avaruustutkimus
* Molekyylifysiikka ja biofysiikka
* Fysikaalinen elektroniikka ja kvanttielektroniikka
* Aeromekaniikka ja lentotekniikka
* Säätötekniikka ja sovellettu matematiikka
* Ydinvoimatekniikka
* Innovaatiot ja korkea teknologia
* Nanoteknologia ja informatiikka
* IT-liiketoiminta 

## Lähteet

## Aiheesta muualla

* Yliopiston sivusto
Craig L. Thomas

**Craig Lyle Thomas** (17. helmikuuta 1933 – 4. kesäkuuta 2007) oli yhdysvaltalainen republikaanisen puolueen poliitikko. Hän istui Yhdysvaltain senaattorina Wyomingista vuodesta 1995. Hänet valittiin myöhemmin kahdesti uudelle kaudelle, ja kesken jäänyt kolmas kausi olisi päättynyt vuonna 2013.

Thomas syntyi Codyssä, Wyomingissa. Hän valmistui Wyomingin yliopistosta ja palveli vuosina 1955–1959 Yhdysvaltain merijalkaväessä saavuttaen kapteenin arvon. Hänellä oli erityisopettajavaimo Susan Thomas ja tämän kanssa neljä lasta. 

Thomas istui ennen senaattoriuraansa Yhdysvaltain edustajainhuoneen jäsenenä vuodesta 1989. Hän sairastui vuonna 2006 leukemiaan ja kuoli sen komplikaatioihin seuraavana vuonna kesken kemoterapian Bethesdassa, Marylandissa.

## Lähteet
Viorica Viscopoleanu

**Viorica Viscopoleanu** (o.s. **Belmega**; s. 8. elokuuta 1939 Budinet, Storojinet, Romanian kuningaskunta, kuuluu nykyisin Ukrainaan) on entinen romanialainen yleisurheilija, jonka päälajina oli pituushyppy.

Viscopoleanu osallistui olympialaisten pituushyppykilpailuun kolmasti. Tokiossa 1964 hän sijoittui viidenneksi tuloksella 635 cm. Méxicossa 1968 hän voitti olympiakultaa uudella maailmanennätystuloksella 682 cm. Münchenissä 1972 hän hyppäsi tuloksen 648 cm ja sijoittui seitsemänneksi.

Vuonna 1969 Viscopoleanu saavutti Ateenan EM-kilpailuissa hopeaa tuloksella 645 cm häviten Puolan Miroslawa Sarnalle neljä senttiä. Sisäratojen EM-kisoissa 1970 Wienissä hän voitti kultamitalin tasaisessa kisassa, jossa neljän ensimmäisen tulokset olivat yhden sentin välein. Sisäratojen EM-pronssia hän sai vuosina 1967, 1968 ja 1971.
## Lähteet
Hendrick ter Brugghen

**Hendrick Jansz ter Brugghen** tai **Terbrugghen** (1588 &ndash; 9. marraskuuta 1629) oli alankomaalainen taidemaalari. Ter Brugghenia inspiroi erityisesti Caravaggio. Ter Brugghen nimestä käytetään useita erilaisia kirjoitusasuja. Etunimi voidaan kirjoittaa ilman c-kirjainta ja sukunimestä voidaan jättää h-kirjain pois.

## Elämä
Ter Brugghenin elämän alkuajoista ei tiedetä paljoa. Hän on saattanut syntyä Deventerissä, mutta perhe näyttäisi muuttaneen 1590-luvulla katolilaiseen Utrechtiin. Hän aloitti maalaamisen Utrechtissa 13-vuotiaana opiskelemalla Abraham Bloemaertin kanssa. Bloemaertilta hän oppi taiteen perustan. Ter Brugghen matkusti Italiaan vuoden 1604 tienoilla laajentamaan taitojansa, mikä ei ollut tuon ajan alankomaalaiselle kovin yleistä. Ter Brugghen saapui Roomaan vuonna 1604. Tämä mahdollisti suoran kontaktin Caravaggion kanssa.

Ter Brugghen kuoli vuonna 1629 Utrechtissa.

## Lähteet
Eartha Kitt

**Eartha Kitt** (oik. **Eartha Mae Keith**, 17. tammikuuta 1927 North, Etelä-Carolina – 25. joulukuuta 2008 New York, New York) oli yhdysvaltalainen näyttelijä, laulaja ja kabareetähti. 

Kittin menestyskappaleisiin kuuluvat muun muassa ”Let’s Do It”, ”Uska Dara” ja joululaulu ”Santa Baby”. Ensimmäisen elokuvaroolin hän teki vuonna 1948. Tunnettuja rooleja oli muun muassa televisiosarjassa *[[Batman (televisiosarja)|Batman]]* (Kissanainen) ja lukuisissa elokuvissa. Kitt menestyi myös ääninäyttelemisessä, josta hänet palkittiin kolme kertaa Anniella ja kaksi kertaa Daytime Emmylla Disneyn *[[Keisarin uusi koulu]]* -animaatiosarjasta. Hänellä oli Tony-, Grammy- ja Emmy-ehdokkuuksia. Sekä musiikki- että elokuvauraansa näihin päiviin jatkaneelle Kittille myönnettiin vuonna 1960 tähti Hollywood Walk of Famella. 

Kitt oli naimisissa Bill McDonaldin kanssa 1960–1965, ja he saivat tyttären.

Kitt kuoli joulukuussa 2008 paksusuolen syöpään 81-vuotiaana.

## Lähteet

## Aiheesta muualla

*
Craig Thomas

**Craig Thomas** voi tarkoittaa seuraavia:

* Craig L. Thomas (1933–2007), yhdysvaltalainen poliitikko
* Craig Thomas (1942–2011), walesilainen kirjailija, jonka tunnetuin romaani *Tulikettu* (1977) on sovitettu myös Clint Eastwoodin elokuvaksi
* Craig Thomas, yhdysvaltalainen käsikirjoittaja ja tuottaja, toinen *Ensisilmäyksellä*-televisiosarjan tekijöistä.
Venäjän avaruustutkimusinstituutti

**Venäjän tiedeakatemian avaruustutkimusinstituutti** (; lyhenne ИКИ РАН, **IKI RAN**) on  Venäjän tiedeakatemian alainen avaruustutkimuksen johtava keskus Venäjällä. Se sijaitsee Moskovassa ja siinä työskentelee 290 tutkijaa.

Se perustettiin 15. toukokuuta 1965 Neuvostoliiton ministerineuvoston asetuksella #392-147, nimeksi tuli ИКИ АН СССР, IKI AN SSSR. Vuonna 1992 sen nimi vaihtui nykyiseksi.

## Instituutin johtajat
# Georgi Petrov (1965—1973)
# Roald Sagdejev (1973—1988) 
# Albert Galejev (1988—2002) 
# Lev Zeljonyi (2002—2018)
# Anatoli Petrukovitš (2018- )

## Tutkimus
Instituutti tekee tutkimusta seuraavilla aloilla
* Suurenergia-astrofysiikka
* Planeettatutkimus
* Avaruusplasmafysiikka
* Planeettainvälinen avaruus ja aurinkotuuli
* Satelliittikaukokartoitus
* Optiikka 
* Satelliittikeskus
* Venäjän avaruustutkimuksen Internet
* Data-arkistot

## Aiheesta muualla

* IKIn sivusto
Hans-Dietrich Genscher

**Hans-Dietrich Genscher** (21. maaliskuuta 1927 Reideburg, Weimarin tasavalta – 31. maaliskuuta 2016 Wachtberg-Pech, Saksa) oli saksalainen poliitikko. Hän edusti liberaalia Vapaata demokraattista puoluetta. 

Genscher syntyi Reideburgissa, lähellä Hallea. Hän liittyi nuorella iällä Hitler-Jugendiin ja toimi toisessa maailmansodassa Luftwaffen sotilaspoikana vuosina 1943–1945. Ennen sodan päättymistä Genscheristä tuli lyhyeksi aikaa Saksan kansallissosialistisen työväenpuolueen jäsen. Sodan jälkeen hän opiskeli lakia ja taloustieteitä Hallessa ja Leipzigissa ja liittyi Neuvostoliiton miehitysvyöhykkeellä toimineeseen Saksan liberaalidemokraattiseen puolueeseen. 

Genscher pakeni vuonna 1952 Itä-Saksasta Länsi-Saksaan, jossa hänestä tuli Vapaan demokraattisen puolueen jäsen. Hän opiskeli lakia Hampurissa ja pääsi alan töihin Bremenissä. Hän istui parlamentin jäsenenä vuosina 1965–1998. Hänet nimitettiin sisäministeriksi vuonna 1969; vuosina 1974–1992 hän toimi Saksan ulkoministerinä ja varakanslerina. Hän jätti virat vuonna 1992 ja vetäytyi myöhemmin saman vuosikymmenen aikana myös parlamentista. 

Vielä poliittisen uransa jälkeen Genscher toimi lakimiehenä ja perusti vuonna 2000 Hans-Dietrich Genscher Consult GmbH:n.

## Lähteet

## Aiheesta muualla
Öljy-yhtiö

**Öljy-yhtiö** on yritys, jonka liiketoiminta perustuu esimerkiksi raakaöljyn tuottamiseen, jalostamiseen tai myymiseen. Maailman suurimmat öljy-yhtiöt ovat jopa useita maita varakkaampia. Esimerkiksi ExxonMobilin liikevaihto on pari sataa miljardia, kun taas Suomen valtion budjetti on noin 40-50 miljardia euroa. Viisi suurinta öljy-yhtiötä ovat Saudi Aramco, ExxonMobil, Royal Dutch Shell, Total ja BP. 

## Öljy-yhtiöitä
* Abu Dhabi National Oil Company (ADNOC), Yhdistyneet arabiemiirikunnat 
* Addax Petroleum, Sveitsi 
* Arbusto Energy, Yhdysvallat
* Atlantic Petroleum, Färsaaret 
* BP, Yhdistynyt kuningaskunta
* Cairn Energy, Intia 
* Canadian Natural Resources, Kanada 
* Chevron Corporation, Yhdysvallat 
* China National Petroleum Corporation (CNPC), Kiina 
* Devon Energy, Yhdysvallat 
* Equinor (ent. Statoil), Norja 
* ExxonMobil, Yhdysvallat 
* Faroe Petroleum, Färsaaret 
* Petronet LNG Limited, Intia 
* Gulf Oil, Yhdysvallat 
* Hellenic Petroleum, Kreikka 
* Indian Oil Corporation, Intia 
* Kuwait German Petroleum Company, Kanada 
* Lukoil, Venäjä
* Neste, Suomi 
* Petronas, Malesia 
* Royal Dutch Shell, Hollanti, Yhdistynyt kuningaskunta
* Saudi Aramco, Saudi-Arabia (maailman suurin tuotannoltaan) 
* Sinopec, Kiina 
* Total, Ranska
* PDVSA, Venezuela.

### Entisiä öljy-yhtiöitä

* BG Group (Yhdistynyt kuningaskunta) - Royal Dutch Shell osti BG Groupin 2016
* Jukos, (Venäjä) - julistettiin konkurssiin elokuussa 2006

## Lähteet
Rerum novarum

**Rerum novarum** (”Uusista asioista”, ) on paavi Leo XIII:n 15. toukokuuta 1891 antama kiertokirje. Se käsittelee työväenluokkien oloja, ja sitä pidetään tärkeänä julistuksena paaviuden historian kannalta. 

Kiertokirjeessä paavi tuomitsee sekä sosialismin että liberaalit talousaatteet, ja arvostelee aikansa talousjärjestelmää eriarvoistamisesta. Kirjeessä puolustetaan työläisten ihmisarvoa ja ihmisoikeuksia, ja näki perheen yhteiskunnan ja talousjärjestelmän luonnollisena lähtökohtana. Kiertokirjeessä kannatetaan työläisten oikeutta järjestyä poliittisesti ammattiliittoihin, ja todetaan työläisillä olevan oikeus kunnolliseen palkkaan. Paavi puolustaa oikeutta yksityiseen omaisuuteen ja kannattaa lepopäivän pitämistä sekä naisten ja lasten jäämistä kotiin raskaista työolosuhteista. Leo XIII:n mukaan valtion tulisi toimia siten, että sosiaalisen tasa-arvon olisi mahdollista toteutua.
 

Monet *Rerum novarumin* kannoista vahvistettiin myöhemmillä kiertokirjeillä, joita olivat esimerkiksi Pius XI:n *Quadragesimo Anno* vuodelta 1931, Johannes XXIII:n *Mater et Magistra* vuodelta 1961 ja Johannes Paavali II:n *[[Centesimus annus]]* vuodelta 1991.

*Rerum novarumin* voidaan katsoa synnyttäneen kristillisdemokratian itsenäisenä ideologiana.

## Lähteet

## Kirjallisuutta
*

## Aiheesta muualla
*Rerum novarum Vatican.va 
* Pope Leo XIII—Rerum Novarum: Rights and Duties of Capital and Labor Pt. 1 ilmainen äänikirja 
* Pope Leo XIII—Rerum Novarum: Rights and Duties of Capital and Labor Pt. 2 ilmainen äänikirja
Neuvostoliiton ministerineuvosto

**Neuvostoliiton ministerineuvosto** () oli Neuvostoliiton hallinnon nimellisesti ylin toimeenpaneva elin vuodesta 1946. Sitä edelsi vuosina 1918–1946 toiminut Kansankomissaarien neuvosto. Ministerineuvoston jäseniä olivat puheenjohtaja, ensimmäinen varapuheenjohtaja, varapuheenjohtajat, ministerit ja valtionkomiteoiden puheenjohtajat. Sen toimipaikka oli Moskovan Kremlin alueella Senaatin palatsissa. Tosiasiassa ylintä valtaa Neuvostoliitossa käyttivät Neuvostoliiton kommunistisen puolueen johtoelimet ja pääsihteeri.

## Tehtävät
Vuosien 1936 ja 1977 perustuslaeissa ministerineuvoston tehtäviksi määriteltiin talouden ja talouden kehityksen sekä sosiaalisen ja kulttuurisen kehityksen, mukaan lukien tiede ja teknologia, johtaminen, valtion budjetin laatiminen, suunnittelu, maanpuolustuksesta ja valtion turvallisuudesta huolehtiminen, asevoimien yleinen johtaminen, ulkopolitiikasta ja ulkomaankaupasta huolehtiminen sekä tiede- ja kulttuuriyhteistyö ulkomaiden kanssa.

## Neuvostoliittoa edeltäneet neuvostohallitukset

*Neuvosto-Venäjän kansankomissaarien neuvosto 8. marraskuuta 1917 – 19. heinäkuuta 1918
*Sosialistisen federatiivisen neuvostotasavallan kansankomissaarien neuvosto 19. heinäkuuta 1918 –

## Neuvostoliiton hallitukset
*Sosialistisen federatiivisen neuvostotasavallan kansankomissaarien neuvosto 30. joulukuuta 1922 – 6. heinäkuuta 1923
*Sosialististen neuvostotasavaltojen liiton kansankomissaarien neuvosto 6. heinäkuuta 1923 – 15. maaliskuuta 1946
*Sosialististen neuvostotasavaltojen liiton ministerineuvosto 15. maaliskuuta 1946 – 26. joulukuuta 1990
*Sosialististen neuvostotasavaltojen hallitus 26. joulukuuta 1990 – 25. joulukuuta 1991
*Kansallisen pelastuksen komitea 19. elokuuta – 23. elokuuta 1991 (vallankaappaushallitus, jonka jälkeen käytännössä Venäjän federaatio Jeltsinin johdolla ryhtyi johtamaan)

## Katso myös
*Neuvostoliiton ministerineuvoston puheenjohtaja

## Lähteet
Martin Walser

**Martin Johannes Walser** (24. maaliskuuta 1927 Wasserburg am Bodensee, Saksa – 28. heinäkuuta 2023 Überlingen, Saksa) oli saksalainen kirjailija, joka oli yksi Saksan sodanjälkeisen ajan merkittävimpiä kirjailijoita. Hänen tuotantonsa on laaja, ja hän kirjoitti aivan viimeiseen elinvuoteensa asti.

Walserin alkuperäinen kirjoituskieli oli saksa. Hänen kansainvälisesti menestyneimpiin romaaneihinsa lukeutuvat *Tyrsky* (*Brandung*), *Pakeneva hevonen* (*Ein fliehendes Pferd*) ja *Rakkauden tuolla puolen* (*Jenseits der Liebe*). 

Walser opiskeli kirjallisuutta, historiaa ja filosofiaa Regensburgissa ja Tübingenissä sekä sai tohtorinarvonsa vuonna 1951. Opiskeluaikana Walser toimi radioasema Süddeutscher Rundfunkin toimittajana sekä kirjoitti joitakin radiokuunnelmia.

Walserin ensimmäinen romaani *Ehen in Philippsburg* ilmestyi 1957. Se kuvaa satiirisesti länsisaksalaista yhteiskuntaa niin kutsutun talousihmeen aikakaudella. Walserin myydyin teos *Pakeneva hevonen* julkaistiin 1978.

Walserin romaaneista monet sijoittuivat Saksan eteläosien maaseudulle ja kuvasivat länsisaksalaista sodanjälkeistä yhteiskuntaa ja konservatiivisen keskiluokan tekopyhyyttä. Hän ei saanut missään vaiheessa samanlaista kansainvälistä suosiota aikalaisensa Günter Grassin tavoin, mutta varsinkin 1960- ja 1970-luvuilla herätti huomiota Länsi-Saksassa sen asukkaiden tuntemusten ja sisäisten taistelujen kuvaajana.

## Suomennetut teokset
### Romaanit
* *Vaarallista oleskelua: Lentokone talon yllä ja muita juttuja* (*Ein Flugzeug über dem Haus und andere Geschichten*), suomentanut Aarno Peromies, esipuhe: Klaus Taubert. Helsinki : WSOY, 1970  Sarja: Aikamme kertojia
* *Pakeneva hevonen* (*Ein floehendes Pferd*), suomentanut Raija Jänicke. Helsinki : Tammi, 1979 
* *Rakkauden tuolla puolen Jenseits der Liebe*), suomentanut Raija Jänicke. Helsinki : Tammi, 1982  Sarja: Keltainen kirjasto 171
* *Tyrsky* (*Brandung *), suomentanut Raija Jänicke. Helsinki : Tammi, 1988  Sarja: Keltainen kirjasto 222
* *Muuan rakastava mies* (*Ein liebender Mann*), suomennos: Otto Lappalainen. Helsinki : Lurra Editions, 2011 
* *Muuan loppuaan odottava mies* (*Ein sterbender Mann*), suomentanut Olli Sarrivaara. Helsinki : Lurra Editions, 2017 

### Näytelmät
* *Yliluonnollinen herra Krott : sielunmessu kuolemattomalle* (*Überlebengross Herr Krott*), suomentanut Markku Lahtela. Helsinki : Suomen Teatteriliitto, i.a. (näytelmämoniste)
* *Pikakäynti : kolme kuvaa* (*Der Abstecher*), suomentanut Elvi Sinervo. Helsinki : Suomen Teatteriliitto, i.a. (näytelmämoniste)

### Novellit
* Jättiläisongelmani teoksessa: *Matka jonnekin*, toim. Hans Magnus Enzensberger. Helsinki : Tammi 1965, Sarja: Horisontti 5
* Minä etsin naista teoksessa *Maailmankirjallisuuden mestarinovelleja 2*, toim. Aulis Ojajärvi. Helsinki : WSOY 1972

## Lähteet

## Aiheesta muualla
Kylkiluuvesilisko

**Kylkiluuvesilisko** eli **kylkiluumanteri** (*Pleurodeles waltl*) on melko suurikokoinen vedessä elävä salamanterilaji.

## Koko ja ulkonäkö
Kooltaan kylkiluuvesilisko on joko yli tai alle 20&nbsp;cm. Sen selkäpuoli on harmaan ruskea ja siinä on tummia täpliä. Kylkiluuvesiliskon kyljissä on punertavan ruskeita pisteitä. Sillä on leveä ja litteä pää.

## Levinneisyys
Kylkiluuvesiliskoja tavataan Espanjan ja Portugalin alueilla. Ne elävät lammissa ja soissa yleensä koko aikuisikänsä.

## Käyttäytyminen
Kylkiluuvesilisko on päiväaktiivinen laji. Se kulkee veden pohjassa ja vesikasveissa kiipeillen. Joskus harvoin kylkiluuvesilisko voi kuitenkin siirtyä maalle asumaan. Tällöin se muuttuu hämäräaktiiviseksi ja se piilottelee suojaisissa piilopaikoissa.

## Lemmikkieläimenä
Kylkiluuvesiliskoja on myynnissä eläinkaupoissa ja kasvattajilla. 1-2 kylkiluuvesiliskoa voidaan asuttaa noin 120 litran akvaarioon. Akvaario laitetaan melkein täyteen vettä ja pinnalle tulisi liittää jonkinlainen maa-alue, jolle eläin voi halutessaan nousta. Maa-alueeksi sopii esimerkiksi korkkilautta, joka kelluu veden pinnalla. Pinnalle voi laittaa myös jotakin pintakasvia varjostamaan vettä ja veteen voi istuttaa vesikasveja. Akvaarioon pitäisi järjestää piilopaikkoja kylkiluuvesiliskoille. Sinne voi myös laittaa suodattimen helpottamaan veden puhdistamista. Akvaario tulee pitää puhtaana ja vettä pitää vaihtaa säännöllisesti.

## Lähteet

## Aiheesta muualla
*Sammakkolampi
*Caudata Culture
Mitä yhdestä särkyneestä sydämestä

"**Mitä yhdestä särkyneestä sydämestä**" on alun perin Tero Vaaran säveltämä ja sanoittama, Mamban esittämä iskelmäkappale vuodelta 1984. Yhtye pääsi sillä Suomessa myydyimpien ja soitetuimpien listalle. Silloin yhtye ei ollut julkaissut edes esikois-LP-levyään. 

Kappaleen levytti myös Taikapeili-yhtye vuonna 1994.

## Kappaleet
;A-puoli
#

;B-puoli
#Anna minun olla

## Aiheesta muualla
* Discogs
* Kappaleen sanat Mamban kotisivuilla.
45 Degree Woman

**45 Degree Woman** on suomalainen Helsingissä vuonna 1997 perustettu hardrock/metalbändi.

## Jäsenet
* Iiro Tuomola – kitara
* Hannu Laanterä – kitara
* Kari Reini – rummut
* Toni Laroma – bassokitara
* Martti Lindholm – kosketinsoittimet ja laulu

## Diskografia
### Studioalbumit
* 
* 

### Singlet
* Never Needed
* The Wait
* I Don't Live Today
* Alone

## Aiheesta muualla
* Yhtyeen kotisivut
Walhain

**Walhain** () on kunta Belgiassa, Vallonian Brabantin provinssissa. Pinta-alaa Walhainilla on 37,92 neliökilometriä. Kunnassa asui 1. tammikuuta 2008 6&nbsp;160 asukasta, joista naisia oli 3&nbsp;071 ja miehiä 3&nbsp;089. Asukastiheys oli 162 as./km². Kunnan pormestarina toimii Laurence Smets.

Nykyinen Walhainin kunta syntyi 1. tammikuuta 1977, kun Nil-Saint-Vincent-Saint-Martin, Tourinnes-Saint-Lambert ja Walhain-Saint-Paul yhdistyivät.

Belgian maantieteellinen keskipiste sijaitsee kunnan Nil-Saint-Vincent-Saint-Martinissa. Kunnasta on matkaa Louvain-la-Neuveen 10 kilometriä, Wavreen 16 km, Jodoigneen 25 km, Namuriin 30 km ja pääkaupunki Brysseliin 42 km.

Jalkapalloseura Royal Wallonia Walhain CG on kotoisin Walhainista.

## Lähteet

## Aiheesta muualla

* Kunnan kotisivut
Folkswagen

**Folkswagen** on joensuulainen folkrock-yhtye, jonka musiikissa on elementtejä myös laulelmasta, folkista, venäläisestä bardimusiikista, laulaja-lauluntekijä -genren musiikista ja country & westernistä. Folkswagenin musiikkia sitoo yhteen laulujen aihepiiri, joka käsittelee Venäjää, Karjalaa ja Itä-Suomea. Yhtye on puhunut itsestään teemabändinä tai "country & easterninä", jonka musiikki tulee "Joensuun, Petroskoin ja Pietarin Bermudan kolmiosta". Yhtyeen laulukielinä ovat suomi, venäjä ja karjala.

Folkswagenin perustivat vuonna 2000 laulaja-kitaristit Timoi (silloin vielä Timo) Munne ja Suonna Kononen. Kokoonpano kasvoi kvartetiksi vuonna 2004, kun *[[Matkaselän asemalla]]* -levyn arvostelumenestys kasvatti yhtyeen keikkatahdin aiemmasta. Yhtye on esiintynyt säännöllisesti suomalaisissa kansanmusiikkitapahtumissa ja Petroskoin kansanmusiikkiyhteyksissä. 

Vuonna 2010 Suonna päätti lähteä Folkswagenista pois sillä hän perusti vuonna 2008 yhtyeen nimeltään Huojuva lato. Suonnaa kun alkoi kiinnostaa enemmän amerikkalainen juurimusiikki ja sen kautta hän on tehnyt countryhenkisiä sanoituksia.

## Jäsenet (2005–)
* Timo Munne (laulu, kitara)
* Joonas Ojajärvi (sähköbasso, kontrabasso, mandoliini)
* Jari Lappalainen (rummut, lyömäsoittimet, bouzouki, mandoliini)

### Entiset jäsenet
* Suonna Kononen (kitara, laulu, huuliharppu, mandoliini) (2000–2010)

## Julkaisut
### Albumit

* *[[Stolitshnaja (albumi)|Stolitshnaja]]* (CD-R, Levyasema Lempi, 2001)
* *[[Matkaselän asemalla]]* (Pilfink Records, 2003)
* *[[Karjalan balsamia]]* (Pilfink Records, 2005)
* *[[Kosmonautti (EP)|Kosmonautti]]* (CD-EP, Pilfink Records, 2006)
* *[[Tienhaara (albumi)|Tienhaara]]* (Pilfink Records, 2007)
* *[[Kyläkaupan rappusilla]]* (Pilfink Records, 2008)
* *[[Atomiveisuja]]* (CD-EP, Pilfink Records, 2009)

## Lähteet

## Aiheesta muualla

* Folkswagenin kotisivu 
*
Nördlingen

**Nördlingen** on kaupunki Baijerin osavaltiossa, eteläisessä Saksassa. Se sijaitsee noin sata kilometriä luoteeseen Münchenin suurkaupungista, Eger-joen varrella. Nördlingenissä on asukkaita noin 19&nbsp;800, ja se on pinta-alaltaan 68,10 neliökilometriä.

Nördlingenistä muodostettiin vuonna 1215 vapaa valtakunnankaupunki (*Freie Reichstadt*). Kolmikymmenvuotisen sodan aikana sen lähistöllä käytiin vuonna 1634 ensimmäinen Nördlingenin taistelu ja vuonna 1645 toinen Nördlingenin taistelu, sekä 1700-luvulla Ranskan vallankumoussotien taisteluita. Nördlingen tunnetaan myös sitä ympäröivästä, harvinaisen hyvin säilyneestä keskiaikaisesta kaupunginmuurista.

## Lähteet
* J. Baier: in *Documenta Naturae*, Vol. 162, München, 2007. 

### Viitteet

## Aiheesta muualla

* Nördlingenin viralliset sivut
Zonguldakin maakunta

**Zonguldakin maakunta** on yksi Turkin 81 maakunnasta. Se sijaitsee Mustanmeren rannalla Pohjois-Turkissa. Pinta-alaa sillä on 3&nbsp;481 km² . Maakunnan pääkaupunki on Zonguldak. Zonguldakin maakunta on jaettu 6 piirikuntaan.

Vuoden 2015 lopussa arvioitu väkiluku oli 595&nbsp;900.

## Lähteet

## Aiheesta muualla
Tubize

**Tubize** () on kunta Belgiassa Vallonian alueella Vallonian Brabantin provinssissa. Pinta-alaa Tubizella on 32,66 neliökilometriä. Kunnassa oli 1. tammikuuta 2008 22&nbsp;945 asukasta, joista naisia oli 11&nbsp;770 ja miehiä 11&nbsp;175. Asukastiheys oli 703 as./km². Kunnan pormestarina toimii Raymond Langendries.

Tubize on saanut nimensä hollannin kielen sanoista ”*twee beken*” (). Tubize sijaitseekin Sennette- ja Senne-jokien yhtymäkohdassa. Nykyinen Tubizen kunta syntyi vuonna 1976, kun Clabecq (), Oisquercq (), Saintes () ja Tubize yhdistyivät. Tubizesta on matkaa pääkaupunki Brysseliin 25 kilometriä.

Tubizen ystävyyskaupungit ovat Mirande Ranskassa, Korntal-Münchingen Saksassa ja Scandiano Italiassa.

Jalkapalloseura AFC Tubize on kotoisin Tubizesta. Myös jalkapalloilija Walter Baseggio (s. 1978) on syntynyt Tubizen Clabecqissä.

## Lähteet

## Aiheesta muualla

* Kunnan kotisivut
Pilfink Records

**Pilfink Records** on joensuulaisen levy-yhtiön JJ Voice Oy:n levymerkki. JJ Voice on perustettu vuonna 1988, ja alkuaan se teki lähinnä radiomainoksia. Levytuotanto alkoi vuonna 1998. Oma levymerkki Pilfink Records perustettiin 2001 jonka jälkeen levyjen julkaisutahti on kiihtynyt nopeasti. Yhtiön toimitilat sijaitsevat Liperin kunnassa Ylämyllyllä. Yritys on julkaissut äänitteitä kymmeniltä eri artisteilta, jotka edustavat musiikkityylejä aina klassisesta punkrockiin. Pilfinkin tunnetuimpiin artisteihin kuuluvat muun muassa folkyhtye Folkswagen, kitaristit John Mills ja Kai Nieminen sekä vuoden 2001 tangokuningas Erkki Räsänen. Pilfink järjesti kahtena vuonna Rockbirds -bändikatselmuksen yhteistyössä Joensuun Popmuusikot Ry:n sekä Oi Fm -radiokanavan kanssa. Kisan voittaja sai levytyssopimuksen Pilfink Recordsin kanssa. Tähän mennessä voittajia ovat olleet Distral (2007) ja Even Steven (2008). Kilpailu yhdistettiin toiseen paikalliseen kilpailuun, ja yhteiseksi nimeksi tuli Rok it, joka järjestettiin kahtena vuonna.

## Aiheesta muualla
* Levymerkin sivusto
* Levymerkin tuotanto MusicBrainz-tietokannassa
Karsin maakunta

**Karsin maakunta** on yksi Turkin 81 maakunnasta. Se sijaitsee itäisessä-Turkissa ja sillä on rajaa Armenian kanssa. Pinta-alaa sillä on 9,587 km². Vuoden 2015 lopussa arvioitu väkiluku oli 292&nbsp;660. Ardahanin maakunta ja Iğdırin maakunta olisivat osa Karsin maakunta vuoteen 1990 saakka, kunnes ne erosivat. Maakunnan pääkaupunki on Kars. Karsin maakunta on jaettu 8 piirikuntaan.

## Lähteet

## Aiheesta muualla
*Sää Karsissa
Yozgatin maakunta

**Yozgatin maakunta** on maakunta Turkin keskiosassa. Maakunnan pääkaupunki on Yozgat. Pinta-alaa maakunnalla on 14&nbsp;123 neliökilometriä. Vuoden 2015 lopussa arvioitu väkiluku oli 419&nbsp;440.

## Piirikunnat
Yozgatin maakunta on jaettu 14 piirikuntaan:

* Akdağmadeni
* Aydıncık
* Boğazlıyan
* Çandır
* Çayıralan
* Çekerek
* Kadışehri
* Saraykent
* Sarıkaya
* Şefaatli
* Sorgun
* Yenifakılı
* Yerköy
* **[[Yozgat]]**

## Lähteet

## Aiheesta muualla

* Yozgat
Çekerek

**Çekerek** on kaupunki, piirikunta ja joki Turkissa Yozgatin maakunnassa.
Piirikunnassa on noin 18 000 asukasta, joista noin puolet asuu Çekerekin kaupungissa.

Seudulla vallitsee mannerilmasto, ja lämpötilaerot kesällä ja talvella ja myös yöllä ja päivällä ovat suuret. Ankara ilmasto on hiukan pehmeämpi Çekerekin laaksossa. Çekerek-joki on Amasya Yesilirmak -joen sivujoki.

## Lähteet

## Aiheesta muualla
* Yozgat
* Çekerek
Yerköy

**Yerköy** on kaupunki ja piirikunta Turkissa, Yozgatin maakunnassa. Piirikunnassa asuu 48&nbsp;889 ihmistä, joista Yerköyn kaupungissa asuu 32&nbsp;228.

## Lähteet
* 

### Viitteet

## Aiheesta muualla
* Yerköyn kotisivu
Sož

**Sož** (,  ja ) on Dneprin merkittävimpiä itäpuolisia sivujokia. Joki saa alkunsa Länsi-Venäjältä, 12&nbsp;km Smolenskin eteläpuolelta (suuntaa antava sijainti ). Sieltä se virtaa etelälounaaseen Valko-Venäjän kaakkoisosan läpi ja yhtyy Dnepriin Ukrainan rajalla Lojeun kaupunkimaisen taajaman edustalla.

## Joen piirteitä

Sožin valuma-alue kattaa 42 100&nbsp;km², josta runsas puolet (21 700&nbsp;km²) on Valko-Venäjän alueella. 
Joki on 648&nbsp;km pitkä, mistä ensimmäiset 155 kilometriä joki kulkee Venäjällä. Sitten Sož kulkee Venäjän ja Valko-Venäjän rajalla, jonka jälkeen virtaa Valko-Venäjän sisällä ja lopuksi Valko-Venäjän ja Ukrainan rajajokena..

Joen leveys on suurimmillaan noin 230 m ja syvyys 5–6 m, virtausnopeus voi nousta yli 1,5&nbsp;m/s:iin. Joen kevättulva, joka kestää 10–15 päivää yläjuoksulla ja 20–25 päivää alajuoksulla, alkaa yleensä maaliskuun lopussa. Veden pinta nousee tällöin vuoden keskimääräisestä alimmasta tasostaan 4–5 metriä, enimmillään 6–7,5 metriä. Kesäsateet voivat nostaa muuten tuolloin varsin alhaalla olevaa joenpintaa 1–2 metriä. Joen keskivirtaama on Slauharadissa 105 m³/s, Homelissa 200 m³/s, ja suuaukolla 219 m³/s. Virtaama on Homelissa ollut pienimmillään 16,4 m³/s (vuonna 1900) ja suurimmillaan 6&nbsp;600 m³/s (vuonna 1931).

Jokiveden lämpötila on heinä-elokuussa tyypillisesti 19–21&nbsp;°С, enimmillään se on kohonnut heinäkuussa 28&nbsp;°С:een. Talvella jääpeite voi olla yli 60&nbsp;cm paksu.

Joki on suhteellisen puhdasvetinen, mutta virtaa Tšernobylin ydinvoimalaonnettomuuden aiheuttamasta radioaktiivisesta saastumisesta kärsivien alueiden läpi. Sožin liittymäkohta Dnepriin sijaitsee alle 80 kilometrin päässä Tšernobylin tuhoutuneesta voimalasta.

Sožin pääuoma on navigoitavissa ainakin Vetkan kaupungin alapuolella.

## Kaupunkeja joen pääuoman varrella

* Krytšau, Valko-Venäjä
* Tšerykau, Valko-Venäjä
* Slauharad, Valko-Venäjä
* Tšatšersk, Valko-Venäjä
* Vetka, Valko-Venäjä
* Homel, Valko-Venäjä

## Lähteet

## Aiheesta muualla
* Hydrologisia tilastoja 1897-1985: Sozh at Slavgorod   (unesco.org)
* Hydrologisia tilastoja 1900-1985: Sozh at Gomel   (unesco.org)
* Trans-border Canoeing Adventure Rajanylittävää melontamarkkinointia aluksi joen sivuhaarassa Venäjän-puolella, siten pääuomaa pitkin Valko-Venäjällä  
* Säteilystä vesistössä  
* Säteilyn saastuttamien alueiden kartta 1996 
* Karttaa vuoden 2004 tulvan laajuudesta Dneprin vesistössä  (dartmouth.edu)
Reilukerho

**Reilukerho** on kolmen espoolaisen rap-artistin muodostama yhtye, joka julkaisi debyyttialbuminsa toukokuussa 2007. Yhtyeen jäsenet Setä Koponen, Tuomio ja Kone ovat tosin tehneet musiikkia jo vuosia. Idea yhteisestä projektista syntyi, kun kolmikon kappaleita alkoi kertyä yhteisten keikkojen ja studiolla oleskelun myötä.

Yhtyeen nimi keksittiin vuonna 2005. Suurempaa tarinaa nimen takaa ei löydy, mutta kerhon mukaan se kuvastaa "törkeän hyvin" heidän sanoituksissaan vahvasti esillä olevaa "porsastelulinjaa". Reilukerhon lyriikoiden keskeinen teema onkin juhliminen. Musiikillisesti ryhmä hakee vaikutteensa 1990-luvun äänimaailmoista.

Reilukerhon single *Kortit jaossa* vietti Suomen virallisella singlelistalla neljä viikkoa nousten parhaimmillaan sijalle 13. Yhtyeen albumi *Kyseenalaisia totuuksia* debytoi viikolla 23 sijalla 28. Albumin ensimmäiset levytykset tehtiin jo vuosien 2003–2004 aikoihin. Levyn tuottajina ovat toimineet pääasiassa artistit itse. Molemmat Reilukerhon levyt julkaisi 3rd Rail Music, johon Koposella oli ennestäänkin yhteyksiä.

## Diskografia
### Albumit
**[[Kyseenalaisia totuuksia]]* (3rd Rail 2007) CD/LP

### Singlet
**[[Kortit jaossa]]* (3rd Rail 2007) CDS/12"

### Vierailijana

## Lähteet

## Aiheesta muualla
* 
* Kortit jaossa -video YouTube-sivustolla
* Syvällä Pelissä - Reilukerho
Kultareuna

Yleisnimenä *kultareuna* voi tarkoittaa minkä tahansa esineen tai muun kohteen kullasta tehtyä, kullalla päällystettyä tai kultaiselta vaikuttavaa reunaa. 
Erisnimiä:

* Kultareuna ry., suomalainen arpajaisyhdistys
* Haagan Kultareuna, Helsingin Etelä-Haagassa sijaitseva asuinalue
Eläkeläiset (yhdistys)

**Eläkeläiset ry** on vuonna 1959 perustettu Suomen vanhin valtakunnallinen eläkeläisjärjestö. Se toimii eläkeläisten edunvalvojana, sosiaalisena yhteenliittymänä ja erilaisen kansalaistoiminnan foorumina. Eläkeläiset ry muodostuu 14 aluejärjestöstä ja 200 paikallisyhdistyksestä, joissa on yhteensä 18 000 jäsentä. Järjestö julkaisee kuusi kertaa vuodessa ilmestyvää *Eläkeläinen*-lehteä (1963–), jonka päätoimittaja on Jan Koskimies.

Eläkeläiset ry on mukana Eläkeliittojen etujärjestö EETU ry:ssä. EETU on eläkeläisjärjestöjen yhteistyöelin ja keskittyy eläkeläisten valtakunnalliseen edunvalvontaan.

Eläkeläiset ry on SOSTEn jäsenjärjestö.

Yhdistys oli aiemmin lähellä kansandemokraattista työväenliikettä. Nykyisin se määrittelee itsensä puolueisiin sitoutumattomaksi eläkeläisten etujen puolustajaksi ja yhdessäolojärjestöksi. Yhdistys kuuluu kuitenkin vasemmistoliittoa lähellä olevaan Kansan Sivistystyön Liittoon. Syyskuussa 2021 järjestön puheenjohtajaksi valittiin SAK:n varapuheenjohtajana aiemmin toiminut Matti Huutola.

## Puheenjohtajat
* Anna-Liisa Korpinen (1984–1994)
* Juhani Vähäkangas (?–2006)
* Timo Laaksonen (2006–2008)
* Kalevi Kivistö (2009–2015)
* Martti Korhonen (2015–2021)
* Matti Huutola (2021- )

## Lähteet

## Aiheesta muualla
*Eläkeläiset ry
Yhdystie 7140

**Yhdystie 7140** (Multiantie) kulkee Keski-Suomen ja Etelä-Pohjanmaan rajakunnissa Multian pohjoisimmassa osassa sijaitsevasta Saarisen tienhaarasta Vehunkylän, Ulvonkylän, Pirttiperän, Iiroonrannan ja Saurun halki Soinin kirkonkylään. Tien pituus on 34 kilometriä ja keskileveys 6,6 metriä. Tien päivittäisestä liikennemäärästä raskaan liikenteen osuus on 7,6 prosenttia. Raskas liikenne koostuu etupäässä turve- ja puutavarakuljetuksista. Yhdystien alkuosan rakennetta on parannettu vuonna 1981 ja loppuosan suuntausta vuonna 1986.

## Aiheesta muualla
Demolition Man

**Demolition Man** on vuonna 1993 ensi-iltansa saanut yhdysvaltalainen toimintaelokuva. Elokuvan on ohjannut Marco Brambilla, ja pääosissa ovat Sylvester Stallone ja Wesley Snipes.

Elokuva kertoo kovaotteisesta poliisista, John Spartanista, joka yrittää pysäyttää vaarallista rikollista, Simon Phoenixia. Simon Phoenixilla on panttivankeja, joita Spartanin on tarkoitus mennä pelastamaan ja pidättämään Phoenix. Spartan onnistuu Phoenixin pysäyttämisessä muttei pysty pelastamaan panttivankeja. Spartania syytetään kuolemantuottamuksesta harkitsemattomalla toiminnallaan. Rangaistukseksi Spartan ja Phoenix syväjäädytetään, Spartan joksikin aikaa kun taas Phoenix ikuisiksi ajoiksi.

Vuonna 2032 Phoenix sulatetaan ehdonalaiskuulustelussa, ja tämä pääsee karkaamaan vankilasta. Phoenixin riehuessa kaupungissa tuhoa aikaan saaden, tulevaisuuden poliisit ovat voimattomia häntä vastaan. Niinpä päätetään sulattaa myös John Spartan, joka on ainoa mies Phoenixin pysäyttämiseen.

## Näyttelijät

## Arvioita
*[[Video-opas|Video-oppaassa]]* vuodelta 1994 Bello Romano kutsuu elokuvaa sähäkäksi tekno-actioniksi ja antaa sille kolme tähteä viidestä, mikä vastaa sanallista arviota ”hyvä”.

## Lähteet
Povel Ramel

**Povel Karl Henric Ramel**  (1. kesäkuuta 1922 Östermalm, Tukholma, Ruotsi –  5. kesäkuuta 2007 Lidingö) oli ruotsalainen vapaaherra, laulunsanoittaja ja revyiden kirjoittaja, säveltäjä, pianisti, laulaja ja koomikko. On kiistelty siitä, ovatko Ramelin päämeriitit lauluissa vai komiikassa. Ramelin tuotanto koostui laajasta ja monipuolisesta valikoimasta lauluja, revyitä ja ravintolashow’ita, ja sille olivat ominaisia erityisesti laulut, joiden tekstit ovat nokkelia ja rohkeita ja joissa on musiikillista leikillisyyttä. Hän teki yhteistyötä ruotsalaisen revyytaiteilijan ja kuplettilaulajan Karl Gerhardin kanssa.

Yhdessä Karl Gerhardin kanssa hän pyöritti muun muassa Knäppupp-yhtiötä, joka  tuotti revyiden näyttämöversioita vuodesta 1952 aina 2000-luvun alkuun. Knäppupp-levymerkillä julkaistiin myös revyitä 78 rpm ja vinyyliversioina.

Ramel esiintyi Suomessa 1970- ja 1980-luvuilla.

Ramelin puoliso oli vuodesta 1949 näyttelijä Susanna Östberg. Heidän lapsensa ovat Mikael ja Lotta Ramel.

Ramel jakoi vuodesta 1983 vuoteen 2007 Karamelodiktstipendiet-stipendiä.

Norwegian Air Shuttle on maalauttanut Ramelin kuvan yhden Boeing 737-800 -koneensa pyrstöön.

## Lähteet

## Aiheesta muualla
* Povel Ramel seura
John Tortorella

**John Tortorella** (s. 24. kesäkuuta 1958 Boston, Massachusetts) on yhdysvaltalainen jääkiekkovalmentaja joka valmentaa tällä hetkellä NHL-seura Vegas Golden Knightsia. Hän on myös entinen jääkiekkoilija joka pelasi urallaan  NCAA:ssa ja ACHL:ssä hyökkääjänä. Kaudella  hän valmensi Vancouver Canucksia. Hänet irtisanottiin tehtävästä kauden jälkeen. Lokakuussa 2015 Tortorella nimettiin Columbus Blue Jacketsin päävalmentajaksi. Hänen sopimuksensa oli voimassa kauden 2020-2021 loppuun saakka. Kesäkuussa 2022 Philadelphia Flyers nimitti  Tortorellan uudeksi päävalmentajaksi. Maaliskuussa 2025 Flyers erotti Tortorellan joukkueen päävalmentajan tehtävästä. Maaliskuussa 2026 Vegas Golden Knights nimitti Tortorellan uudeksi päävalmentajaksi vapautettuaan Bruce Cassidyn tehtävistään.

Tortorella valmensi AHL:ssa New Haven Nighthawksia vuosina 1988–1989 ja Rochester Americansia 1995–1997. NHL:ssa hän on valmentanut Buffalo Sabresia (1989–1995), Phoenix Coyotesia (1997–1999), Tampa Bay Lightningia (2000–2008) ja New York Rangersia (2008–2013). Tampa Bayn hän onnistui valmentamaan Stanley Cup -mestaruuteen kauden  päätteeksi. Samana vuonna hän sai Jack Adams Awardin. Hän myös voitti Calder Cupin, AHL:n mestaruuden valmentaessaan Rochester Americanseja vuonna 1996.

Tortorellan valmennustyyliä on kritisoitu jopa hänen omien pelaajiensa keskuudessa. Hänet tunnetaan myös aggressiivisesta tavastaan puhutella lehdistöä.Tammikuussa 2014 hän sai 15 päivän toimitsijakiellon yritettyään tunkeutua vastustajan pukuhuoneeseen erätauon aikana.

## Lähteet
Steve Loter

**Steve Loter** on yhdysvaltalainen televisioanimaatioiden ohjaaja ja tuottaja. Hänet tunnetaan erityisesti Kim Possible -animaation ohjaajana, jonka myötä Loter ollut neljä kertaa Daytime Emmy -palkinnon ehdokkaana. Loter oli myös merkittävässä roolissa Disneyn Jake Long – amerikkalainen lohikäärme -sarjassa, johon hän tuli mukaan sarjan toiselle tuotantokaudelle ohjaajaksi ja tuottajaksi.

## Filmografia
### Elokuvat
* Tarzan & Jane (2002)
* Kim Possible: Päättäjäispainajainen (2005)

### Televisiosarjat
* Ren ja Stimpy (1995)
* Duckman (1997)
* Stressi-Erkki (1998)
* Clerks (2000)
* Buzz Lightyear of Star Command (2000)
* Disneyn Tarzanin legenda (2001–2003)
* Kim Possible (2003–2007)
* Brandy ja Herra Whiskers (2006)
* Jake Long – amerikkalainen lohikäärme (2006–2007)
* Happy Monster Band (2008)

## Aiheesta muualla
* 
* TV.com
Blade (elokuva)

**Blade** on vuonna 1998 ensi-iltansa saanut kauhu/toimintaelokuva. Elokuvan on ohjannut Stephen Norrington ja pääosissa ovat Wesley Snipes ja Stephen Dorff.

Elokuva sai jatko-osat *[[Blade II]]* ja **. Elokuvan musiikista on julkaistu hip hop -painotteinen albumi.

## Juoni lyhyesti

Elokuva kertoo Bladesta, joka on puoliksi ihminen ja puoliksi vampyyri, mutta silti hän metsästää muita vampyyreja. Blade on tottunut vain heikkoihin vampyyreihin, mutta hän saa vastaansa vampyyrien herran, Deacon Frostin, jonka Blade joutuu tappamaan.

## Näyttelijät

## Tuotanto
### Kehitys
Marvel Studios oli kehittänyt elokuvaa vuodesta 1992 alkaen, kun räppäri ja näyttelijä LL Cool J oli mukana elokuvan alustavassa kehittämisessä. New Line Cinema lopulta otti projektin haltuunsa ja David S. Goyer palkattiin tekemään käsikirjoitus. Goyerin mukaan elokuvayhtiö halusi Bladen olevan enemmän parodia, kuin vakavasti otettava elokuva ennen kuin hän suostutteli tuottajia keskittymään synkempään tarinaan. 

### Roolitus
Elokuvayhtiö kaavaili aluksi Wesley Snipesia 1996 ja sittemmin Denzel Washington ja Laurence Fishburne Bladen rooliin, kunnes Goyerin suosima Snipes valittiin päärooliin. Marc Singer oli alun perin kaavailtu Abraham Whistlerin rooliin Bladen apuriksi. Rooli meni Kris Kristoffersonille. Jet Lille oli tarjottu Deacon Frostin roolia, mutta hän valitsi esiintyä samana vuonna ilmestyneessä *[[Tappava ase 4]]* elokuvassa. Myös Bruce Paynea oli kaavailtu Frostin rooliin, joka meni lopulta Stephen Dorffille.

## Lähteet
Mark McCorkle

**Mark McCorkle** on yhdysvaltalainen televisioanimaatioiden käsikirjoittaja ja tuottaja. Hänet tunnetaan erityisesti luomastaan *[[Kim Possible]]* -animaatiosta.

## Filmografia
### Elokuvat
* *[[Jafarin paluu]]* (1994)
* *[[Aladdin ja varkaiden kuningas]]* (1995)
* *[[Leijonakuningas 2 – Jylhäkallion ylpeys]]* (1998)
* *[[Buzz Lightyear Avaruusranger: Seikkailu alkaa]]* (2000)
* *[[Sky High]]* (2005)
* *[[Kim Possible: Päättäjäispainajainen]]* (2005)

### TV-sarjat
* *[[The Super Mario Bros. Super Show!]]* *(1989)*
* *[[Turtles – mutanttikilpikonnat]]* (1989)
* ''Haamujengi'' (1989)
* *[[Hopon poppoo]]* (1992–1993)
* ''Aladdin'' (1994)
* ''Hercules'' (1998–1999)
* *[[Kim Possible]]* (2002–2007)
* ''Lilo ja Stitch'' (2005)
* *[[Madagascarin pingviinit]]* (2008–2009)

## Aiheesta muualla
* Mark McCorklen haastattelu
*
Charles B. Rangel

**Charles Bernard Rangel** (11. kesäkuuta 1930 New York – 26. toukokuuta 2025) oli yhdysvaltalainen poliitikko. Hän edusti vuodesta 1971 demokraatteja ja New Yorkin osavaltiota Yhdysvaltain edustajainhuoneessa. Rangel ei pyrkinyt enää jatkokaudelle vuoden 2016 vaaleissa ja hänen viimeinen kautensa edustajainhuoneessa päättyi tammikuussa 2017.

Rangel syntyi Harlemissa. Hän oli katolinen, afroamerikkalainen ja Korean sodan veteraani. Hän valmistui New Yorkin yliopistosta sekä St. Johnin yliopistosta ja oli varsinaiselta ammatiltaan lakimies. Rangel asui vaimonsa Alman kanssa Harlemissa, ja heillä oli kaksi lasta. 

## Lähteet

## Aiheesta muualla
Love in Space

**Love In Space** on Hawkwindin livealbumi vuodelta 1996. 

Albumi nauhoitettiin *[[Alien 4]]* -albumin kiertueella lokakuussa 1995. Albumin kappalemateriaali pohjautuukin suurimmaksi osaksi tuon albumin kappaleisiin, joita albumilla on kymmenen. Vanhempaa materiaalia albumilla edustavat "Silver Machine", "Welcome To The Future", "Death Trap" ja "Robot" sekä "Hassan I Sahba" joka on nimellä "Assassins". Ennenjulkaisemattomia kappaleita albumilla ovat Dave Brockin "Photo Encounter" ja Alan Daveyn "Elfin", jotka ovat instrumentaaleja, sekä nimikappale "Love In Space", jota ei pidä sekoittaa *[[White Zone]]*-albumilla olleeseen samannimiseen kappaleeseen. 

Kiertueelta on julkaistu myös samanniminen video, ja vuonna 1997 julkaistiin *Love In Space*-EP jolta löytyy nimikappaleen studioversio ja kaksi ennenjulkaisematonta livekappaletta. Atomhenge julkaisi albumista remasteroidun version vuonna 2009 jolta löytyvät myös tuon EP:n kappaleet. 

## Kappaleet

**CD1** 

#Abducted (Tree/Brock) - 2:53 
#Death Trap (Calvert/Brock) - 4:42 
#Wastelands (aka "Wastelands Of Sleep") - (Brock) 1:35 
#Are You Losing Your Mind? (Tree/Brock/Davey/Chadwick) - 3:08 
#Photo Encounter (Brock) - 2:16 
#Blue Skin (Tree/Brock/Davey/Chadwick) - 6:56 
#Sputnik Stan (Davey) - 10:20 
#Robot (Calvert/Brock) - 7:38 
#Alien (I Am) (Brock) - 5:16 

**CD2** 

#"Xenomorph" (Tree/Davey) - 5:16 
#"Vega" (Davey) - 3:33 
#"Love In Space" (Brock) - 9:43 
#"Kapal" (Brock/Davey/Chadwick) - 6:05 
#"Elfin" (Davey) - 2:09 
#"Silver Machine" (Calvert/Brock) - 3:35 
#"Welcome To The Future" (Calvert) - 2:10 
#"Assassins" (aka "Hassan I Sahba") (Calvert/Rudolph) / "Space Is Their (Palestine)" (Brock) - 8:40

### Atomhengen version bonuskappaleet:

#"Love In Space" (studioversio)
#"Lord Of Light" (Brock) (live)
#"This Is Hawkwind Sonic Attack" (Moorcock/Hawkwind) (live)

*Atomhengen bonuskappaleet ovat vuoden 1997 *Love In Space*-EP:ltä.

## Muusikot
*Ron Tree: laulu
*Dave Brock: kitara, kosketinsoittimet, laulu
*Alan Davey: basso, laulu
*Richard Chadwick: rummut

## Julkaisuhistoria

*toukokuu 1996: Emergency Broadcast System Records, EBS120, 2CD 
*kesäkuu 2009: Atomhenge (Cherry Red) Records, ATOMCD2013, UK 2CD
ABBA-esque

**ABBA-esque** on brittiläisen synthpop-yhtye Erasuren vuonna 1992 julkaisema EP.

Julkaisuvuonna 1992 useamman kappaleen sisältävät EP-levyt rankattiin Isossa-Britanniassa samoilla listoilla kuin yleensä vain yhden tai kaksi kappaletta sisältävät singlet. Neljä uudelleenversioitua ABBAn kappaletta sisältäneestä "ABBA-esquesta" tulikin Erasuren siihenastisen uran ensimmäinen kotimaansa singlelistaykkönen. Yhdysvaltain albumilistalla EP noteerattiin korkeimmillaan sijalle 85 ja EP:n tunnetuin raita, *Take A Chance On Me*, nousi Hot 100 Airplay Chartin sijalle 51.

## Muusikot
* Vince Clarke - syntetisaattorit, kosketinsoittimet
* Andy Bell - laulu

## Kappaleluettelo
#  (B. Andersson/B. Ulvaeus)
#  (B. Andersson/B. Ulvaeus)
#  (B. Andersson/B. Ulvaeus)
#  (B. Andersson/B. Ulvaeus)
# 

## EP:n listasijoitukset
* Iso-Britannia - sija 1.
* Yhdysvallat - sija 85.
* Saksa - sija 2.

## Lähteet
The 1999 Party

**The 1999 Party** on Hawkwindin livealbumi joka on nauhoitettu 21. maaliskuuta 1974 Chicagossa. Se julkaistiin ensimmäisten Hawkwind-albumien remasteroitujen versioiden yhteydessä. Myös tiivistetty yhden cd:n versio julkaistiin nimellä *Hawkwind Live 1974* vuonna 2006. Vuoden 1974 kevään Amerikankiertue kulki juuri nimellä The 1999 Party.

## Kappaleet

**CD 1:**

#Intro (Dunkley) / Standing On The Edge (Moorcock) - 4:16
#Brainbox Pollution (Brock) - 7:52
#It's So Easy (Brock) - 11:02
#You Know You're Only Dreaming (Brock) - 4:43
#Veterans Of A Thousand Psychic Wars (Moorcock) - 2:21
#Brainstorm (Turner) - 9:19
#Seven By Seven (Brock) - 9:26

**CD 2:**

#The Watcher (Kilmister) - 6:40
#The Awakening (Calvert) - 2:40
#Paradox (Brock) - 5:43
#You'd Better Believe It (Brock) - 8:09
#The Psychedelic Warlords (Disappear In Smoke) (Brock) - 3:47
#D-Rider (Turner) - 7:46
#Sonic Attack (Moorcock) - 4:30
#Master Of The Universe (Turner/Brock) - 6:57
#Welcome To The Future (Calvert) - 2:32

**Hawkwind Live 74-versio:**

#Brainbox Pollution
#You Know You're Only Dreaming
#Brainstorm
#Seven By Seven
#You'd Better Believe It
#The Psychedelic Warlords (Disappear In Smoke)
#D-Rider
#Master Of The Universe
#Welcome To The Future

## Taustatietoa

*Huolimatta huonosta albumimyynnistä, kielteisistä arvosteluista ja amerikkalaisen levy-yhtiön vähäisestä tuesta Hawkwind teki vuoden 1974 Amerikankiertueen omalla kustannuksella pääesiintyjänä täysille saleille. 
*Mukana kiertueella olivat DJ Andy Dunkley, tanssija Stacia, valotaiteilija Liquid Len sekä lämmittely-yhtyeenä Man. 
*Yhtyeeseen vastaliittynyt kosketinsoittaja-viulisti Simon House ei saanut vielä työlupaa tälle Amerikankiertueelle ja hän joutui soittamaan osuutensa epävirallisesti miksauspöydän kautta. 
*Hawkwindin palattua Yhdysvaltoihin syyskuussa 1974 sen muusikot saivat 8&nbsp;000 Yhdysvaltain dollarin verolaskun edelliseltä kiertueelta maksamatta jääneistä veroista.
*Albumilla kuultavan konsertin nauhoitti paikan päällä myöhemmin muun muassa Queenia tuottanut Roy Thomas Baker. 
*Perinteisten lausujien Robert Calvertin ja Michael Moorcockin poissa ollessa Nik Turner ja Lemmy Kilmister lausuvat puhutut osuudet.

## Muusikot

*Dave Brock: kitara, laulu, kosketinsoittimet
*Nik Turner: saksofoni, huilu, laulu
*Lemmy Kilmister: basso, laulu
*Del Dettmar: syntetisaattori
*Simon King: rummut
*Simon House: kosketinsoittimet, viulu

## Lähteet
Olli Oikarinen

**Olli ”Molli-Olli” Oikarinen** (s. 1976 Nastola) on suomalainen muusikko ja televisiojuontaja, joka esiintyi MTV3-kanavalla vuosina 1995–2001 Jyrki-ohjelmassa. Ennen sitä hän opiskeli musiikkia Helsingin Konservatoriossa ja soitti kitaraa/koskettimia Panic IC -nimisessä yhtyeessä. Hän on lisäksi vieraillut keskusteluohjelmissa Kuutamolla ja Leikin varjolla sekä juontanut vuoden 2002 Miss Suomi -kisan. Hän oli eduskuntavaaleissa 2003 Kokoomuksen ehdokkaana. Nykyään hän toimii ohjelmistosuunnittelijana.

## Lähteet

## Aiheesta muualla
*
Maksuvalmiussuhde

**Maksuvalmiussuhde** eli **quick ratio** eli **happotesti** on yrityksen lyhyen aikavälin maksuvalmiutta kuvaava tunnusluku. Se mittaa yrityksen mahdollisuutta selviytyä lyhytaikaisista veloistaan pelkällä rahoitusomaisuudellaan.

## Laskentakaava
Quick ratio lasketaan jakamalla rahoitusomaisuus lyhytaikaisilla veloilla, joista on vähennetty saadut ennakot:

:\mbox{Quick ratio} = \frac{\mathrm{Rahoitusomaisuus}}{\mathrm{Lyhytaikaiset~velat - lyhytaikaiset~saadut~ennakot}}

Lyhytaikaisiin velkoihin luetaan myös ne pitkäaikaisten velkojen lyhennykset, jotka tulevat maksettavaksi vuoden kuluessa. Saadut ennakot ovat keskeneräiseen työhön tai projektiin liittyviä lyhytaikaisia ennakoita. 

Rahoitusomaisuus koostuu rahoista ja pankkisaamisista, rahoitusarvopapereista ja lyhytaikaisista saamisista. Rahoitusomaisuudesta kuitenkin vähennetään osatuloutuksen saamiset ja vahvistetuista tappioista johtuva laskennallinen verosaaminen, jos niitä on.

:\mbox{Rahoitusomaisuus} = \mathrm{Rahat~ja~pankkisaamiset + rahoitusarvopaperit + lyhytaikaiset~saamiset}

Lyhytaikaisilla saamisilla tarkoitetaan vuoden kuluessa erääntyviä saamisia. Jos lyhytaikaisiin saamisiin sisältyy epävarmoja saamisia, tunnusluvun luotettavuus heikentyy. Epävarmoja saamisia voivat olla esimerkiksi luottotappioiksi tulkittavat myyntisaamiset. Jos epävarmoja saamisia ei pystytä luotettavasti arvioimaan ja poistamaan, voidaan rahoitusomaisuuden tilalla käyttää rahaa ja pankkisaamisia.

Epävarmojen tai vaikeasti perittävien saamisten lisäksi rahoitusomaisuudesta on syytä vähentää epälikvidit erät. Sellaisia voivat olla esimerkiksi sijoitukset pörssin ulkopuolisiin yrityksiin.

## Ohjearvot

Quick ration ohjearvot ovat:

* yli 1: hyvä

* 0,5–1: tyydyttävä
* alle 0,5: heikko

Quick ration tavoitelluksi alarajaksi asetetaan usein 1. Se merkitsee, että rahoitusomaisuus kattaa täsmälleen lyhytaikaiset velat. Silloin yritys pystyy maksamaan kaikki lyhytaikaiset velkansa realisoimalla koko rahoitusomaisuutensa. 

Tilastojen perusteella quick ration kriittinen raja on noin 0,4–0,5. Jos arvo putoaa tämän rajan alle, yritys on vaarassa ajautua vuoden kuluessa maksukyvyttömäksi. 

Huomattavan suuri arvo voi kertoa yrityksen kassavarojen tehottomasta käytöstä. 

## Tulkinnan ongelmia
Vaikeuksissa olevan yrityksen todellinen maksuvalmius voi olla quick ration antamaa kuvaa heikompi. Taseasemansa varjelemiseksi yritys on saattanut jättää luottotappioista aiheutuneita menetyksiä kirjaamatta. Saaminen on saatettu pysyttää taseessa siitäkin huolimatta, että se olisi kirjanpidon varovaisuusperiaatteen mukaisesti tullut jo vähentää tuloslaskelmassa.

## Lähteet

* 
* 
### Viitteet

## Katso myös
* Current ratio
* Maksuvalmius
* Tilinpäätösanalyysi